उपाधि जित्नेमा दुवै ढुक्क
कोहलपुरमा जारी मुख्यमन्त्री कोहलपुर गोल्डकप फुटबल प्रतियोगिताको उपाधिका लागि बुधबार त्रिभुवन आर्मी फुटबल क्लब र चर्च ब्वाइज क्लब भिड्ने भएका छन् । 
नेपालगन्ज — कोहलपुरमा जारी मुख्यमन्त्री कोहलपुर गोल्डकप फुटबल प्रतियोगिताको उपाधिका लागि बुधबार त्रिभुवन आर्मी फुटबल क्लब र चर्च ब्वाइज क्लब भिड्ने भएका छन् । फाइनलको पूर्वसन्ध्यामा मंगलबार आयोजित पत्रकार सम्मेलनमा आर्मी र चर्च ब्वाइजका कप्तानले आफ्नो टिमलाई उपाधि दिलाउन आफूहरूले उत्कृष्ट प्रदर्शन गर्ने दाबी गरेका छन् । आर्मीका कप्तान भरत खवासले आफूले राष्ट्रियदेखि लिग हुँदै ‘ए’ डिभिजन खेल खेलेको आफ्नो टिमले कोहलपुरमा उत्कृष्ट प्रदर्शन गर्ने बताए । टिममा दुई राष्ट्रिय खेलाडी र अन्य स्थानीय खेलाडीहरू भएकाले उपाधि हात पार्नेमा आफूहरू ढुक्क भएको उनले सुनाए । आर्मीका प्रशिक्षक आदर्श मल्लले आफ्नो साख जोगाउन उपाधि जित्न कुनै कसर बाँकी नराख्ने सुनाए । ‘खेलमा रफ हुँदैन,’ उनले भने, ‘अनुशासनमा रहेर खेल्दै उपाधि जित्ने छौं ।’ चर्च ब्वाइजका कप्तान बिकु राई पनि उपाधि जित्नेमा ढुक्क छन् । आफ्नो टिममा युवा खेलाडीको भरोसा नै जितको आधार भएको बताउँदै उनले सबै एकै उमेर समूहका खेलाडी रहेकाले सोचेजस्तो खेल हुने दाबी गरे । चर्च ब्वाइजकै प्रशिक्षक रुविन राईले खेलमा जितहार भइरहन्छ, खेलाडीहरूको मिहिनेत आफ्नो टिम फाइनलसम्म पुग्नु नै ठूलो उपलब्धि रहेको बताए । ‘अहिले सबै स्थानीय खेलाडी छन्, उनीहरूको मिहिनेतले फाइनल पुगेका छौं, यो नै ठूलो उपलब्धि हो,’ उनले भने, ‘उपाधि जिते थप उपलब्धि हुनेछ ।’ अहिलेको पूरै नयाँ टिम रहेको र भविष्यमा यी खेलाडीलाई देशकै उत्कृष्ट खेलाडी बनाउने आफ्नो सपना रहेको प्रशिक्षक राईले सुनाए । सेमिफाइनलमा आर्मीले दूधौली स्पोर्टस क्लब सिन्धुलीलाई ४–१ ले र चर्च ब्वाइजले गोर्खा ब्वाइजलाई ३–० ले पराजित गर्दै उपाधि भिडन्त पक्का गरेका थिए । विजेताले ८ लाख र उपविजेताले ४ लाख रुपैयाँसहित ट्रफी जित्ने छन् । फाइनलमा प्यारापिटतर्फ १ सय र मैदानतर्फ ५० रुपैयाँको टिकटदर राखिएको आयोजक रेसिङ सहारा क्लबका अध्यक्ष चक्र क्षेत्रीले बताए ।